Илъэс 21-м иту тхылъ 12 къыдэзыгъэкIа пщащэ
Ди къэралым щыцIэрыIуэ, зи тхылъхэм, IэдакъэщIэкIхэм щIэупщIэ нэхъ яIэ тхакIуэ ныбжьыщIитхум яхэтщ Адыгейм щыщ ди лъэпкъэгъу пщащэ Мирай Мединэ.
И ныбжьыр илъэс 16 зэрыхъурэ Мединэ и тхылъхэр мин бжыгъэкIэ ди къэралым и тхылъ тедзапIэ инхэм къыщыдагъэкI.
«Воскресни за 40 дней», «Синтонимы», «Река моих сожалений», «Межвремье», цIэрыIуэ хъуа нэ-гъуэщI тхылъхэри зи Iэдакъэ къыщIэкIа пщащэм илъэс 13-м иту тхэн щIидзащ. Къэралым и литературэ уафэм къыщыщIэна вагъуэ цIыкIум къызыкъуих зэфIэкIымрэ и ехъулIэныгъэхэмрэ уащымыгуфIыкIынкIэ Iэмал иIэкъым.
Мединэ тхэн щыщIидзам «Мирай» унэцIэр цIэ лейуэ къищтащ, и тхыгъэхэм якIэщIидзыну. Езым зэрыжиIэмкIэ, ар Японием хуиIэ лъагъуныгъэм къыхихащ. «Мирай» цIэм «КъэкIуэну зэманым хуэплъэ» жиIэу къокI.
Пщащэм жеIэ тхакIуэ хъуным зэи зэремыгупсысар, сабий куэдми хуэдэу, ар космонавт, дэрбзэр, модельер, нэгъуэщI IэщIагъэхэми ехъуапсэу щытащ, тхэным зэрыхуэкIуари гъэщIэгъуэнщ. И нэгум куэд щIауэ щIэт теплъэгъуэхэмкIэ анимэ ищIыну яужь ихьэри, езым игу загъэу сурэтхэр зэрыхуэмыщIым къыхэкIкIэ, тхэным зрипщытат. «Сурэт дахэу схуэщIу щытамэ, зэи сымытхэххэнкIи хъунт», — щыжеIэ абы и интервьюхэм я зым.
Илъэс 13-м иту тхэн щIэзыдза хъыджэбзыр япэу зи ужь ихьар «Пятая сестра» зыфIища тхылъырщ. Ар тхын имыухыу зригъэтIылъэкIри, «Синтонимы»-р итхащ. Илъэс 14-м иту тхын щIидзами, еджапIэм зэрыщIэсым, зэрыхущIэмыхьэм къыхэкIыу 16 хъуху нигъэсыфакъым ар.
Мединэ курыт школым пасэу къыщIэкIри, и еджэным колледжым щыпищащ. Курыт еджапIэм зыхуэмей унэтIыныгъэ куэдым и зэман зэрыщытримыгъэкIуэдам зэрыщыгуфIыкIыжыр жеIэ абы.
Къыхэгъэщыпхъэщ и тхылъхэр тхылъымпIэм тету къыдэкIыным ипэкIэ Мединэ Интернетым цIэрыIуэ зэрыщыхъуар. «Wattpad» сайтым хъыджэбзым и IэдакъэщIэкIхэр утыку щрихьэрти, абы къыпэджэжхэм тхэным трагъэгушхуэурэ пищащ.
— Иджы согупсысыжри, цIыхухэм си тхыгъэхэмкIэ апхуэдизкIэ садэгуэшэну сыхуейти, ар къагурымыIуэнкIэ, ягу иримыхьынкIэ хъуну зэи сышынауэ сщIэжыркъым. Пэжщ, «Wattpad»-м уи тхыгъэ иплъхьэныр ехъулIэныгъэм и къежьапIэу къэплъытэ хъунукъым, ауэ ар щIалэгъуалэр нэхъыбэу тхылъ щеджэ утщ. Си нэкIэ сымылъэгъуамэ, си фIэщ хъунтэкъым апхуэдизу тхылъ зыфIэфI щIалэгъуалэ куэд диIэу.
Итхахэм я ещанэу щытми, пщащэм и тхылъхэм ящыщу япэу къыдэкIар «Воскресни за 40 дней» фIэщыгъэм щIэтращ. Абы и Iыхьэ зыбжанэ Интернетым къызэрырилъхьэу куэд къыщIэупщIат къыкIэлъыкIуэным. Тхылъыр зэрыщыту Интернетым щралъхьэм, еджахэм я бжыгъэр хуэдищкIэ нэхъыбэ зэрыхъуам и мызакъуэу, тхыгъэм хэт жыIэгъуэхэр щIалэгъуалэм ену зэбграхри, я напэкIуэцIхэм къралъхьат. МащIэтэкъым абы щыщытхъури. АбыкIэ зи цIэр Iуа тхакIуэ ныбжьыщIэм и адрей тхыгъэхэри къалъыхъуэн щIадзащ.
Дэтхэнэ тхакIуэми хуэдэу, Мединэ и къалэмыпэм къыщIэкIа- хэр тхылъымпIэм тету къыдигъэкIыну щIэхъуэпсырти, ахэр зэхуихьэсри, тедзапIэ 20-м нэблагъэм яхуигъэхьат. Языныкъуэхэм гулъытэ къыхуащIыххакъым, адрейхэм ягу иримыхьауэ жэуап къатхыжащ.
Хъыджэбзым жеIэ и япэ тхылъыр илъэс 18 иримыкъу щIыкIэ къыдигъэкIыным егъэлеяуэ щIэхъуэпсу зэрыщытар. Арати, илъэс 19 ирикъуа къудейуэ, АСТ «Mainstream» редакцэм къыбгъэдэкI письмо къыIэрыхьащ, «Воскресни за 40 дней» тхылъыр къыхудагъэкIыну жаIэу. «А дакъикъэхэм си гум щыхъар къэIуэтэгъуейщ. СыкIэрэхъуат, апхуэдизкIэ сыгуфIати. Тхылъыр дунейм къытехьэхукIэ си фIэщ хъуакъым, икIуэтыжыну, хущIегъуэжыну къысщыхъурти. Ауэ япэ къыдэкIыгъуэр дунейм къызэрытехьэу апхуэдизу псынщIэу зэбгрыкIати, иужькIэ иджыри щэнейрэ къыдагъэкIыжын хуей хъуат. Абы кIэщIкIэ къыкIэлъыкIуащ «Синтонимы» зыфIищари. А зэманым тхылъи 8 хьэзыру иIэххэт хъыджэбзым.
Мединэ зэрыжиIэмкIэ, абы и романхэр щитхкIэ, къэхъунур езы дыдэми ищIэркъым — тхакIуэ куэдым хуэдэу, тхылъым и пкъыр зэфIигъэувэу итIанэ тхэн щIидзэркъым. «Къэхъунур сщIэмэ, абы сытемызашэу схуэтхыну сэ?», — къыддэгуашэ ар.
«Ику иту илъэс ныкъуэкIэ сотх зы тхылъыр, ауэ Iуэхуу сиIэр къэзгъанэрэ унэм сыкъыщIэмыкIыу селэжьмэ, зы мазэм схунэгъэсынущ. Нэхъыбэу тхэныр къэзыгъэушыр, си гупсысэхэр схузэзыгъэзахуэр макъамэ дахэмрэ лъэсу зекIуэнымрэщ», — жеIэ тхакIуэ ныбжьыщIэм.
Къыхэгъэщыпхъэщ Мединэ и языныкъуэ тхылъхэм хэтыну, я жинтхэм тетыну сурэтхэр езым зэрищIыжар.
А тхылъхэр нэхъыбэу ныбжьыщIэхэм яхуэгъэзами, жылагъуэр зыгъэпIейтей Iуэху куэд къыщеIэтри, хэкIыпIэ гъэщIэгъуэнхэр къахуегъуэт. Тхэн щIэзыдзагъащIэхэм яхуэгъэзауэ абы жеIэ, япэщIыкIэ щхьэж и псалъалъэм елэжьын хуейуэ къызэрилъытэр.
«Сэ си щыуагъэхэм хуэдэ фымыщIэ. Дунейм къытехьа тхылъыр пхузэхъуэкIыжынукъым. Аращи, тхэн щIэвдзэн ипэкIэ фи щIэныгъэм, къэухьым зевгъэужь. Щхьэж фи хъэтI къызэрывгъуэтыжыным фыхущIэкъу. Тхылъ зэрыптхынум теухуа тхылъ уеджэн, а IэщIагъэм зыхуебгъэсэн хуейщ. Си щхьэкIэ Вольф Юрген, Макки Роберт, Галь Нору сымэ я IэдакъэщIэкIхэм феджэну фыкъыхуезджэнут. Псом япэрауэ, фызыхуэтхэнур фи щхьэрщ, фи псэм фIэфIыр фтхы, ауэ адрей цIыхухэм яфIэгъэщIэгъуэнынкIэ хъунури зыщывмыгъэгъупщэ. Тхэным фыдезыгъэхьэхын къэфлъыхъуэ, фежьэу фыщымысу. ЕхъулIэныгъэм фыщIэхъуэпс, ауэ къару псори хъуапсэм ебгъэхьынри щыуагъэщ. ТхакIуэхэм я натIэм, ипэ итахэм я гъащIэм феплъ, мащIэ дыдэщ абыхэм яхэтыр занщIэу ехъулIэныгъэ зыIэрагъэхьэфауэ. Нэхъыщхьэращи, фи IэдакъэщIэкIхэм еджэу пэжыр къывжезыIэфын фиIэн, дзыхь зыхуэфщIын критик зэвгъэпэщын хуейщ. ИтIанэ, фтхыр зигу иримыхьын зэрыщыIэнкIэ хъунури зыщывмыгъэгъупщэ. Фи зэфIэкIым, щIэныгъэм зэрызевгъэужьыным махуэ къэс фыхущIэкъу, итIанэщ ехъулIэныгъэм и бзий къыптепсэну гугъэ щыщыIэр», — жеIэ Мединэ.
Тхэн щIэзыдза ныбжьыщIэхэм я зэфIэкI щеплъыжыну абы я цIэ къреIуэ ЛитРес, Wattpad, Litnet сайтхэм.
Мединэ мы зэманкIэ къыдигъэкIащ: «Синтонимы», «Синтонимы. Один из них мертв» (2016 гъ.), «Воскресни за 40 дней», «Синтонимы. Четвертый лишний» (2017 гъ.), «Школония», «Пятая сестра», «Рики Перри», «Синтонимы. Больно быть с тем, кто…» (2018), «Река моих сожалений» (2019 гъ.), «Межвремье» (2018 — 2020), «Синтонимы. Большой дневник» (2020 гъ.), «Зазеркалье нашей реальности» (2021 гъ.). тхылъхэр.
Псори зэхэту тхылъ 12 мэхъу — илъэс 21-м уиту апхуэдиз уи Iэдакъэ къыщIэкIыныр, ахэр мин бжыгъэкIэ зэбгрыкIыныр ехъулIэныгъэшхуэщ, дауи. Дохъуэхъу Мединэ, и зэфIэкIым хэхъуэну ди гуапэщ, къэралым и мызакъуэу дуней псом къыщацIыху тхакIуэ хъуну ди гуапэщ!
Щомахуэ Залинэ.
